### 5.      Ændring af principper for opkrævning af garantiprovision for kommunegarantier

**Åbent**

Sagsnr.: 326-2018-14657       J.nr.: 00.34.00           Dokumentnr.:
326-2018-126247

Beslutning.

**Resume og sagens baggrund**

Vestre Landsret fastslog ved dom i 2016, at Sønderborg
Kommune i henhold til statsstøttereglerne var forpligtet til at opkræve
markedsmæssig garantiprovision for kommunegarantier til 2 forsyningsselskabet.
Dommen har betydning, når kommunerne stiller garanti for lån, idet garantistillelsen
skal være på markedsvilkår, hvis garantien er omfattet af statsstøttereglerne.

En problematik som tidligere har været rejst dels generelt i
økonomiudvalget og dels i forskellige sager, hvor der er taget forbehold for en
afklaring af retsgrundlaget, som nu foreligger.

**Indstillinger**

Direktøren indstiller, at provision ved kommunens
garantistillelse for lån til selskaber, som er omfattet af statsstøttereglerne,
ændres, således at

1. Kalundborg
Kommune fremadrettet opkræver provision ved garantistillelse for såvel lån som
byggekreditter for selskaber omfattet af statsstøttereglerne.

2. Kalundborg
Kommunes opkrævning af garantiprovision ændres, så opkrævning af garantiprovision
sker løbende.

3. Kommunalbestyrelsen
samtidig med beslutning om garantistillelse for et lån, fastsætter en løbende
årlig garantiprovision.

4. For eksisterende
garantier til forsyningsselskaberne og [adresse] foreslås en overgangsordning,
så garantiprovisionen ændres til løbende provision med et varsel, der gør det
muligt for forsyningsselskaberne, dels at undersøge markedet for alternative
lånemuligheder, dels at medtage omkostningerne til garantiprovision i taksterne
og afregningen til forbrugerne.

5. For allerede
stillede garantier opkræves løbende provision med virkning fra regnskabsåret 2019
til afregning første gang i december 2020.

6. Fastsættelsen af
garantiprovisionens procentsats sker på grundlag af EU-Kommissionens
minimumssatser for garantiprovision og på baggrund af en ekstern
kreditvurdering.

7. Ved ansøgning om
garanti får låntager udarbejdet en ekstern kreditvurdering. For allerede
stillede garantier indhenter kommunen en ekstern kreditvurdering til brug for
fastsættelse af satsen for garantiprovision. Udgiften til udarbejdelse af
kreditvurderingen afregnes af låntager sammen med første rate af garantiprovisionen.
Såfremt låntager i forbindelse med overgangen til løbende provision indfrier
det lån, som kommunen har stillet garanti for, afholder kommunen udgiften til
den eksterne kreditvurdering.

8. Garantiprovisionen
beregnes af lånets kontante restgæld pr. 31. december.

9. Garantiprovisionen
opkræves og betales i december måned i det efterfølgende kalenderår.

10. Ved nye garantistillelser opkræves
provisionen forholdsmæssigt det 1. år på baggrund af lånets hovedstol.

§ 60-selskaber undtages på nuværende tidspunkt fra
ovenstående ændringer, idet der afventes en udmelding fra KL om, hvorvidt der
er krav om opkrævning af garantiprovision fra selskaberne.

I forbindelse med den årlige sagsbehandling vedr. opkrævning
af garantiprovision vurderer Økonomistaben, om der er ekstraordinære forhold,
herunder væsentlige organisatoriske eller forretningsmæssige ændringer, der
afstedkommer et behov for, at der udarbejdes en ny kreditvurdering af
låntageren.

**Behandling**

Direktionen, Økonomiudvalget, Kommunalbestyrelsen

**Sagsfremstilling**

*Gældende retningslinjer for garantiprovision i Kalundborg*

I Kommunalbestyrelsens retningslinjer fra 2010 er fastsat,
at kommunen opkræver 1% engangsprovision for lån til forsyningsselskaberne.
Forsyningsselskaber omfatter både kommunale og private forsyningsselskaber
inden for områderne vand og kloak, el, gas, varme og renovation. De gældende
retningslinjer vurderes ikke at leve op til de krav om garantistillelse på
markedsvilkår, der stilles efter statsstøttereglerne.

*KLs tilkendegivelser vedr. garantiprovision*

KL afholdt i juni 2017 en række informationsmøder vedrørende
garantiprovision og kommunernes handlemuligheder i forbindelse med garanti for
lån til forsyningsselskaberne.

Konklusionerne fra møderne har KL sammenfattet i en række forpligtelser,
kommunerne har, når de stiller garanti for lån optaget af et forsyningsselskab:

· Kommunerne er ved fremtidige garantistillelser fra
varmeforsyningsselskaber forpligtet til at opkræve provision, der er prissat på
markedsvilkår.

· For allerede stillede garantier, hvor der ikke har været opkrævet
markedspris, er det vurderingen, at en kommune ikke er forpligtet til af egen
drift at tage initiativ til at tilbagesøge allerede udbetalt statsstøtte. Der
skal altså ikke opkræves en provision bagudrettet.

· Hvis kommunen bliver opmærksom på, at der er stillet en garanti,
uden at der er opkrævet markedspris, skal kommunen tage initiativ til at ændre
provisionens vilkår, så der fremadrettet opkræves provision til markedspris.

· Det er ikke afklaret i den juridiske litteratur eller praksis, om
andre forsyningsselskaber end varmeforsyningsselskaber er omfattet af
statsstøttereglerne. Nogle områder, som f.eks. el-produktion, er ifølge KL
utvivlsomt omfattet.

· Dog skal der opkræves en provision på markedsvilkår for f.eks.
vand- og spildevandsselskaber, da det følger af kommunalfuldmagtsreglerne og
hvile-i-sig-selv princippet.

· Dokumentationskravene for undersøgelse af markedsprisen er noget
mere strikse for garantier omfattet af statsstøttereglerne end for garantier omfattet
af kommunalfuldmagtsregler.

· Det fremgår også af statsstøttereglerne, at der ikke kan
fastsættes en generel markedspris på varmeforsyningsområdet, og at vurderingen
af markedsprisen baserer sig på selskabernes kredit-rating.

*Statsstøttereglerne*

De statsstøtteretlige regler betyder, at en kommunal
garantistillelse uden krav om garantiprovision indebærer et støtteelement til
det selskab kommunen stiller lånegaranti for, da kommunen påtager sig risikoen
for selskabets lån uden beregning ved, at kommunen hæfter i tilfælde af
selskabets misligholdelse af låneaftalen.

En vederlagsfri garanti vil indebære, at kommunen yder et
tilskud til virksomheden. Hvis garantistillelsen er lovlig støtte, skal
garantien stilles til rådighed på betingelser, som ville være acceptable for en
privat investor.

Statsstøttereglerne er reguleret af nationale regler i
Konkurrencelovens § 11 og af EU-regler i Traktaten om den Europæiske Unions
funktionsmåde artikel 107. Reglerne betyder et forbud mod at yde ulovlig
statsstøtte. Statsstøtte forudsætter en godkendelse af Kommissionen.

Der er tale om statsstøtte, når der 1) ydes støtte, 2) ved
hjælp af offentlige midler, 3) som fordrejer eller truer med at fordreje
konkurrencen og 4) ved at begunstige visse virksomheder.

I EU-reglerne er der desuden tale om statsstøtte, når
støtten påvirker samhandlen mellem medlemsstater. I medfør af konkurrenceloven
er der også tale om statsstøtte, hvis støtten ikke har hjemmel i offentlig
regulering. De to regelsæt er ikke parallelle, hvorfor en lånegaranti godt kan
være i overensstemmelse med konkurrenceloven men i strid med EU-reglerne.

*Stillede garantier til selskaber med aktiviteter under
statsstøttereglerne*

For de selskaber, som kommunen allerede har stillet
lånegarantier for, er vurderingen, at følgende selskaber bør opkræves
garantiprovision på markedsvilkår i henhold til statsstøttereglerne:

· Fjernvarmeselskaberne, fordi de er omfattet af statsstøttereglerne
i EU-lovgivningen,

Einer Holm og spildevandsselskaber, fordi de kan have
sideaktiviteter, der er konkurrenceudsatte. Selskaberne er desuden omfattet af
kommunalretlige regler om opkrævning af garantiprovision i forbindelse med
anlægsinvesteringer.

· [adresse], idet havnen udbyder havnefaciliteter i
konkurrence med andre havne med risiko for at være omfattet af
EU-støttereglerne.

§ 60-selskaber undtages på nuværende tidspunkt fra
ovenstående ændringer, idet der afventes en udmelding fra KL om, hvorvidt der
er krav om opkrævning af garantiprovision fra selskaberne.

I forbindelse med den årlige sagsbehandling vedr. opkrævning
af garantiprovision vurderer Økonomistaben, om der er ekstraordinære forhold,
herunder væsentlige organisatoriske eller forretningsmæssige ændringer, der
afstedkommer et behov for, at der udarbejdes en ny kreditvurdering af
låntageren.

**Økonomiske konsekvenser**

Økonomistaben har ud fra en opgørelse af restgælden på
kommunens garantier pr. 31.12.2017 lavet et overslag over provenuet fra
garantiprovision, såfremt der blev opkrævet en årlig garantiprovision på
henholdsvis 0,4 % og 0,8 %, som repræsenterer Kommissionens minimumsprovisioner
for låntagere med en kreditvurdering, der viser henholdsvis "Meget stærk betalingsevne"
og "Tilfredsstillende betalingsevne".  Ved en løbende sats på 0,4 %
til 0,8 % ville provisionen for lånegarantierne ultimo 2017 udgøre et samlet
beløb på henholdsvis 2,5 mio. kr. og 4,9 mio. kr.

Det skal bemærkes, at der i opgørelsen ikke er medtaget
garantier for byggekreditter, idet der tidligere år ikke har været opkrævet
provision ved disse garantistillelser. I forbindelse med at Kalundborg
Varmeforsyning i foråret 2017 søgte om en garanti for en byggekredit til
etablering af et biomassefyret kraftvarmeanlæg til levering af damp og
fjernvarme fra [adresse], har Kommunalbestyrelsen besluttet at opkræve en
engangsprovision, svarende til 1 % af lånebeløbet.

**Direktionens møde den 22. maj
2018:**

Anbefales.

**Økonomiudvalgets møde den 23.
maj 2018:**

Anbefales.